वित्तीय वर्ष खत्म होने से 26 दिन पहले मिले 10.6 करोड़, अब ये भी लैप्स होंगे
विधायक विस में बिजी
पहले भी लैप्स पैसे वापस भेज दिए गए थे
डीप्लान की पहली किश्त के पैसे अधिकारियों ने समय से खर्च नहीं किए, जिसके चलते लैप्स होने के आसार बढ़ रहे हैं। चार माह की देरी से सरकार ने दूसरी किश्त के 10.6 करोड़ रुपए भेजे हैं। जिन्हें अब 31 मार्च से पहले खर्च करना मुश्किल है।
अप्रैल में डी प्लान के कार्यों के लिए पहली किश्त जारी हुई थी। इसके बाद दूसरी किश्त नवंबर में जारी होनी थी। इसको लेकर नवंबर में फाइनेंस कमिश्नर ने सभी जिलों के प्लानिंग अधिकारियों के साथ रोहतक में बैठक की थी। उसमें भी कहा गया था कि इसी माह दूसरी किश्त आएगी, इसके लिए काम तय कर लें। जिसके बाद अधिकारियों और विधायकों ने बैठक करके काम भी तय कर लिए। पैसे नहीं आने के कारण अधिकारियों ने काम तय कर अपने तक ही रखे। अब जब 26 दिन शेष हैं तो सरकार ने 10.6 करोड़ रुपए की किश्त जारी कर दी। जिनके लिए काम तय कर उनकी प्लानिंग की जानी है। दूसरी तरफ विधायक सेशन में व्यस्त हैं तो बैठक भी नहीं हो पा रही।
डी प्लान के पानीपत में चेयरमैन सीपीएस बख्शीश सिंह हैं। वैसे भी डी प्लान के कार्य चेयरमैन और विधायक मिलकर तय करते हैं। लेकिन विधानसभा में व्यस्त होने के कारण बैठक नहीं हो पा रही। जिसके चलते जिला प्रशासन ने सीपीएस बख्शीश सिंह से परमिशन मांगी है कि अधिकारियों को बैठक कर काम तय करने की इजाजत दी जाए।
दूसरी किश्त खर्च करना तो दूर की बात, यहां तो पहली किश्त के पैसे भी लैप्स होने जा रहे हैं। वर्ष 2014-15 और 2015-16 के डी प्लान में से 7.50 करोड़ रुपए लैप्स हो गए थे। लैप्स पैसे को वापस भेज 2 करोड़ रुपए इस बार अतिरिक्त दिए गए थे। जिसके बाद कुल 9,50,98,000 रुपए डी प्लान का बजट हो गया था। वित्त वर्ष का अंतिम महीना चल रहा है। अभी तक इसमें से 4,72,47,000 रुपए ही खर्च हुए हैं और 4,78,51,000 रुपए अभी बचे हुए हैं। जिसके लिए काम तय कर रखे हैं।
hin_Deva bho_Deva hin_Deva hin_Deva hin_Deva hin_Deva hin_Deva